Z. Kramplová, poslankyňa: (2010-02-03):
Nato sme tu, aby tieto zákony boli naozaj čisté a aby práve pri tomto zákone, ktorý je skutočne nástrojom priamej demokracie občana, aby boli jednotlivé paragrafy jasné pre vykonávateľov verejnej správy, ale rovnako aj pre občanov, ktorí sa chcú obrátiť buď s nejakým problémom, ktorý potrebujú riešiť, ktorý je vo verejnom záujme, alebo to súvisí aj s voľbami a s ďalšími úkonmi, pri ktorých je nutná petícia. Samozrejme, že tak ako je postavený návrh zákona, vychytáva na 99 % všetky nedostatky, ktoré sa vyskytujú v praxi. Ja z mojej skúsenosti mám informácie a priamo, keď som sa zúčastňovala petícií, tak občania majú najväčší problém, pokiaľ ide napríklad o podpisy, pokiaľ ide o uvedenie mena, uvedenie plného mena, uvedenie plnej adresy, pretože veľakrát používajú skratky a potom sa vlastne rozčuľujú, ako je to možné, že nebol ten počet, ktorý odovzdali, hlavne pokiaľ ide, keď kandidujú nezávislí kandidáti a podobne. Takže tak ako je to vyšpecifikované, je to dobre vyšpecifikované s tým, že ja by som ešte navrhovala a nebudem tu čítať, sú také štyri moje pripomienky, ktoré by som potom chcela odovzdať gestorskému výboru, a preto vystupujem aj teraz v prvom čítaní, aby sme sa potom  nevracali v rámci druhého čítania. Pán podpredseda, za veľmi pozitívne považujem, že v navrhovanej novele sa v § 5 ods. 1 ukladá povinnosť označiť petíciu slovom petícia, čo doteraz nebolo. A tu vznikali pomerne značné problémy. Podľa súčasnej právnej legislatívy je niekedy potom problém odlíšiť, či je to sťažnosť, alebo či je to petícia. A som veľmi rada, že prišlo aj k novele zákona o sťažnostiach, pretože ono to jedno s druhým súvisí. Ak podávateľ jasne neuvedie, že podáva sťažnosť alebo petíciu a predmet podania je verejný záujem alebo záujem viacerých osôb, je často problém určiť, či ide o sťažnosť, alebo o petíciu. Aj keď má takéto podanie všetky znaky petície v prípade, ak ho podala len jedna osoba, vybavuje sa toto podanie ako sťažnosť, a nie ako petícia. Zákon však nerieši dôsledky toho, keď v údaji osoby podporujúcej petíciu nečitateľne uvedú svoje meno alebo nepravdivý je údaj. To znamená, že stáva sa v praxi, že človek je na ulici, niekto zbiera podpisy pod petíciu a človek si tam vymyslí meno. Stretli sme sa už aj s tým, vymyslí si adresu alebo vymyslí si čokoľvek, a to tam uvedie. Ten, kto zbiera petíciu, v podstate nevie, či je ten údaj pravdivý, alebo nepravdivý. Tí, čo potom následne kontrolujú petície, tak  napríklad zistia, že je ten údaj nepravdivý a často sa stáva, že vyzvú osobu, ktorá je zodpovedná za petíciu, aby tento nedostatok odstránila. Nie na všetkých úradoch sa to deje tak, ale stretla som sa s tým, že sa to tak deje. Z toho dôvodu by podľa môjho názoru bolo vhodné, aby teda buď v § 4 ods. 1, alebo v § 5 ods. 5 bolo doplnené, „že orgán verejnej správy neberie do úvahy podporu petície osobou, ktorá o sebe uviedla údaje nečitateľne alebo nepravdivo“. To znamená, že nie je zaťažovaný potom ten občan, ktorý tú petíciu urobil, alebo ktorý je zodpovedný za danú petíciu pred orgánom, kde podáva tú petíciu, ale automaticky by sa nebrali do úvahy tieto buď nečitateľné mená, alebo nepravdivé údaje o človeku, a tým by bol uľahčený celý proces. Druhá taká pripomienka, ktorá je, sa týka § 4 tiež ods. 1. Tu mám trošku pochybnosti o tom, že je uvedené „fyzická osoba čitateľne uvedie k podpisu svoje meno, priezvisko a adresu trvalého pobytu a právnická osoba uvedie svoj názov a sídlo, osoba oprávnená konať v jej mene pripojí k nemu svoj podpis“. Čiže tu je zase ten rozpor podľa môjho názoru, že raz sa údaje uvádzajú k podpisu a druhý raz sa pripájajú, podpis sa pripája k údajom. Čiže z toho dôvodu si myslím, že by bolo vhodné a mám to naformulované a odovzdám to gestorskému výboru, aby to bolo jasné, či sa údaje, teda meno, priezvisko k podpisu pripája, alebo podpis sa pripája k menu, priezvisku a adrese. To si myslím, že by bolo zase z toho dôvodu vhodné, že veľakrát pracujú s petíciami jednoduchí ľudia a pre nich potom vznikajú zbytočné problémy. Okrem toho v tomto § 4 ods. 1 sa hovorí aj o tom, ako postupovať v prípade, keď treba k petícii priložiť aj dátum narodenia. To znamená, že keď je napríklad neplnoletá osoba, ale môže petíciu podpísať a tu sa podľa môjho názoru vyžaduje, aby bolo jasne uvedené, ak osobitný predpis ustanoví najnižší počet osôb podporujúcich petíciu, alebo vek osôb podporujúcich petíciu, uvedie sa čitateľne k údajom o osobe podporujúcej petíciu aj dátum jej narodenia. Totiž znovu, keď sa na to pozrie taký človek, ktorý nemá právne vzdelanie, ktorý nemá nejakú prax s petíciami, môže vzniknúť problém, koho dátum narodenia má uviesť, či všetkých, alebo len tých osôb, ktoré by vlastne mali mať ten dátum narodenia uvedený. A potom vzniká ešte jeden problém v § 5 ods. 1, inak ten paragraf, znovu zdôrazňujem, pokladám za veľmi dôležitý a veľmi správne vyšpecifikovaný v súvislosti s praxou, ale tu sa uvádza, že je nutné uviesť vlastnoručný podpis pri osobe, ktorá je zodpovedná pred orgánom verejnej správy, ale chcem sa opýtať, prečo potom v § 4 sa neuvádza vlastnoručný podpis, keď tu sa uvádza vlastnoručný podpis. Ono to evokuje, ako keby pri tých petíciách nemusel byť vlastnoručný podpis. Možno sa vám to zdá divné, že bazírujem na takýchto maličkostiach, ale skutočne v praxi tí ľudia si prečítajú niektoré veci a povedia, ale veď tu je vlastnoručný a tu nie je vlastnoručný. Čiže potom nemusí byť vlastnoručný. Čiže by som navrhovala, aby napríklad z toho § 5 ods. 1 ten vlastnoručný podpis nebol a bolo by jasné, že podpis je vlastnoručný a musí byť. Len to evokuje vo mne to, že len v tomto prípade musí byť vlastnoručný podpis. Čiže je to v jednom zákone, je to možno na diskusiu, ale je to pre čistotu zákona, a preto, aby nedochádzalo k nedorozumeniam v praxi, a preto, aby tento nástroj priamej demokracie skutočne občania mohli využívať v prospech verejných záujmov aj v prospech záujmov, ktoré potrebuje dané zoskupenie občanov. Vážený pán podpredseda, som presvedčená, že takto novelizovaný zákon skutočne bude určitým pokrokom dopredu z toho dôvodu, že veľakrát vznikajú zbytočné problémy hlavne na tých najnižších úrovniach a veľakrát orgány, ktoré majú na starosti prešetrenie buď petície, alebo riešenie petície, vydávajú pokyny, ktoré nie sú celkom v súlade so súčasným návrhom zákona. Takže podporujem ho a som rada, že ste ho predložili. Ďakujem.